Obrazloženje  Prijedloga odluke o izmjeni odluke o komunalnoj naknadi
Na temelju odredbe članka 95. stavka 1. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) predstavničko tijelo jedinice lokalne samouprave donosi odluku o komunalnoj naknadi kojom se određuju područja zona u jedinici lokalne samouprave u kojima se naplaćuje komunalna naknada, koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, koeficijent namjene (Kn) za  nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.
Člankom 3. stavkom 4. Odluke o komunalnoj naknadi („Službeni glasnik Zadarske županije“ br. 03/19) bilo je propisano izuzeće od obveze plaćanja komunalne naknade za izvorne (stare) objekte u starim naseljima na području Općine Starigrad.
Međutim, od donošenja izvorne Odluke 2019. godine pa do danas, stara naselja na području Općine Starigrad komunalno su se i infrastrukturno razvila te su u potpunosti integrirana u komunalni sustav. Na predmetnim područjima kontinuirano se ulažu znatna proračunska sredstva u izgradnju i modernizaciju infrastrukture, čime su ta naselja danas opremljena javnom rasvjetom, nerazvrstanim cestama te pristupom niskonaponskoj i vodovodnoj mreži sukladno mjesnim prilikama.
Budući da navedeni objekti sada u cijelosti koriste sve pogodnosti izgrađene i održavane komunalne infrastrukture, nestali su stvarni i gospodarski razlozi za njihovo daljnje izuzimanje iz sustava naplate.

Brisanjem navedenog stavka osigurava se:
1. Pravedna raspodjela troškova: Uspostavlja se načelo jednakosti među svim vlasnicima nekretnina na području Općine, jer svi korisnici izgrađene infrastrukture jednako sudjeluju u njezinom održavanju.

